Karmen Joller

Sotsiaalminister .05.2025

**Kirjalik küsimus hilinenud pensionimaksete kohta**

Austatud sotsiaalminister

Sotsiaalkindlustusamet (SKA) läks selle aasta alguses üle korrale, kus juhul, kui pensionipäev

(ehk iga kuu viies kuupäev) langeb nädalavahetusele, makstakse pension inimese kontole nädalavahetusele järgneva kahe tööpäeva jooksul. Sellel aastal on selliseid kuid, kus 5. kuupäev langeb nädalavahetusele neli: jaanuaris, aprillis, juulis ja oktoobris. SKA põhjendas oma plaani kokkuhoiu ja ametnike ületundide vähendamise vajadusega. Aastas loodetakse nii säästa umbes 20 000 eurot. Minu ettepanekul arutas eelmise aasta 21. oktoobril nimetatud küsimust ka riigikogu sotsiaalkomisjon, kuhu olid kutsutud SKA ja Sotsiaalministeeriumi ametnikud, kes põhjendasid muudatuste vajalikkust just kokkuhoiuga. Kuna infosüsteemid on vananenud ja ei ole automaatsed, siis peavad ametnikud tegema ületunde, mis on täiendav kulu. Kahjuks ei andnud arutelu sotsiaalkomisjonis tulemust ja otsust pensionidepäeva nihutamise osas ei olnud võimalik tagasi pöörata.

Üleelmisel nädalal võis Maalehest lugeda artiklit pealkirjaga „Tehniline tõrge tõi kaasa pensionipäeva hilinemise“[[1]](#footnote-1). Nimelt peaaegu sada pensionäri ei saanud pensioni kätte 7.aprillil, mis oli esmaspäeval, vaid alles 10. või 11.aprillil. Põhjuseks oli tehniline probleem sotsiaalkaitse infosüsteemis, mille tõttu esines pensioniandmete arvutustes ebatäpsusi. SKA esindaja hinnangul mõjutas see tehniline tõrge ligi 80 inimest. Pärast andmete õigsuse kinnitamist suudeti 68 eakale pension välja maksta juba 9. aprilli õhtuks. Ülejäänud pensionärid said oma pensioni kätte 10. aprillil. Sisuliselt pidid peaaegu sada pensionäri riigi suutmatuse tõttu ootama oma väljateenitud pensioni nädala aega. SKA hinnangul on olukord pensionide väljamaksmisel tehniliselt keeruline, kuna puudub automaatne pensioni väljamaksete süsteem.

Eelmisel nädalal võis meediast täiendavalt lugeda, et SKA infosüsteem, mille abil makstakse igal kuul ligi 800 000 inimesele erinevaid pensione, toetusi ja hüvitisi, on kokkuvarisemise äärel[[2]](#footnote-2). SKA peadirektor Maret Maripuu kinnitas, et eelmisel aastal õnnestus tõrgeteta maksta pensioneid välja vaid ühel kuul. Ülejäänud kuudel esines süsteemis tõrkeid.

Lähtudes eeltoodust on mul Riigikogu kodu- ja töökorra seaduse § 147 alusel Teile järgmised küsimused:

1. Kui paljudel pensionäridel on nende tehniliste tõrgete tõttu pension laekunud lubatust hiljem kontole?
2. Kui paljusid pensionäre aprilli alguses toimunud tehniline tõrge tegelikult mõjutas? Millal said inimesed oma pensioni lõpuks kontole?
3. Kas ja kuidas on toimunud pensionäride informeerimine nendest tehnilisest tõrgetest?
4. Kas neile pensionäridele, kes said pensioni kätte alles 10. või 11.aprillil, maksti ka maksete hilinemise eest viivist? Näiteks kui tööandja hilineb ega maksa õigel ajal palka, on töötajal õigus nõuda viivist võlaõigusseaduse paragrahvides 94 ja 113 sätestatud tingimustel. Samuti nõutakse inimeselt viivist, kui ta jätab tähtajaks arved tasumata.
5. Peaminister andis viimases (23.04 toimunud) infotunnis, vastates minu küsimusele, lootust, et 2026.aastal laekub pension 5.kuupäeval pensionäride arvele? Palun andke ülevaade, mida Te olete teinud selleks, et sotsiaalkaitse infosüsteem saaks korda tehtud? Kas ja millal kavatsete esitada vastavad rahastustaotlused?
6. Kas jagate seisukohta, millega ka peaminister on nõustunud, et pensionipäev peab olema kindlaks määratud konkreetse kuupäevana, mitte ajavahemikuna? Pensionäril peaks olema täpselt teada, millisel konkreetsel päeval laekub pension tema isiklikule pangakontole.
7. Meediast võib lugeda, et SKA-l oleks oma infosüsteemi kapitaalremondiks vaja 25 miljonit eurot ja tööd võtaks aega viis aastat. Kas kavatsete tõsta SKA infosüsteemide arenduse rahastamise ettepaneku koalitsioonikõnelustel lauale?
8. Kas jagate peaministri seisukohta, mis ta ütles välja 23.04 toimunud infotunnis järgmiselt: „peame suutma need IT-arendused ära teha, mis iganes on sotsiaalvaldkonnas vaja selleks teha. Kui on vaja teha investeeringuid, siis tuleb need teha. Mida varem see korda saab, seda parem, sest oleme siiski ausad, digitaalses Eestis, moodsas Eestis ei tohiks olla takistuseks vananenud infosüsteemid või digitaalsed lahendused, et asjad saaksid õigel päeval tehtud.“
9. Kas ja kuidas on sotsiaalkaitse infosüsteem valmis 2026. aastal jõustuvaks julgeolekumaksuks, mis nõuab täiendavaid muudatusi kogu infosüsteemis?

|  |
| --- |
|  |
|  |
|  |

Lugupidamisega

(allkirjastatud digitaalselt)

Helmen Kütt

Riigikogu liige

1. <https://maaleht.delfi.ee/artikkel/120372168/tehniline-torge-toi-kaasa-pensionipaeva-hilinemise?dsrc=9JyciFGd3UTNzUGM4cTMmNjNtgzM4IWLjhDM40SNlZjNtY2MzE2MzQjNiojIkl0aj9GbiJCLwADNyEzM1QzNxojIw1WY0NXZtlGdiwCM6ICelRmbJ52bpR3YlNnIsIyMxUGc5R1aj9GbCJiOiUGc5R1aj9GbiJCLzojI4VGZul0aj9GbiJCLikmZsVGRiojIl1WYOVGdpNnIsISZnFGc052byZmI6ISZwlHVldWYwJye> [↑](#footnote-ref-1)
2. <https://www.delfi.ee/artikkel/120374298/pensionite-valjamaksmine-ripub-juuksekarva-otsas-moodunud-aastal-oli-torkeid-11-kuul-12-st> [↑](#footnote-ref-2)